section_heading: Trnoružica (1959.)
paragraph_text: Gavran uspijeva pronaći princezu koja je tog dana, ne znajući da je data udati se za njega, upoznala princa Filipa, i dogovorila se da navečer dođe u kolibu na večeru. Saznavši za tamo nekog princa, vile su se uplašile da bi mogle biti okrivljene za nepoštivanje dogovora, po kojem su dužne Auroru čuvati samo za Filipa, ne znajući da je upoznala baš njega. Stoga se još istog dana upute s princezom na dvor njenom ocu, kralju Stjepanu. Filip dolazi u kolibu gdje zatiče Zluradu, čiji ga podanici zarobljavaju i vode u njen dom, na Ukletu goru. U međuvremenu, Zlurada se u obliku zelenkastog svijetla u dvorcu pojavljuje u kaminu, hipnotizira Auroru i vodi ju kroz hodnike dvorca, do vrha jedne kule, gdje se transformira u vreteno. Vile, koje su u zamku osjetile crnu magiju, jure hodnicima i tajnim prolazima, vičući: "Ružice, ništa ne diraj!". Staro proročanstvo je moralo biti ispunjeno, i trenutak prije nego što su tri vile stigle, princeza je nabola prst i pala u vječni san. Vile su naletjele na Zluradu, koja im je s podsmijehom dobacila: “Mislile ste da možete nadmudriti mene! Mene, gospodaricu svega zla!? E pa evo vam vaše krasne princeze!”. Potom pomakne haljinu ispod koje leži onesviještena Aurora.